google/wiki40b huggingface dataset:
Αστεροσκοπείο Κιτ Πηκ

Γενικές πληροφορίες

Η τοποθεσία επιλέχθηκε από τον πρώτο διευθυντή, τον Άντεν Μπ. Μάινελ, το 1958 ως ιδανική για ένα εθνικό αστεροσκοπείο οπτικών τηλεσκοπίων. Η έκταση της κορυφής παραχωρήθηκε τη δεκαετία του 1950 από τους Τοχόνο-Οόνταμ με συμφωνία leasing χωρίς έτος λήξεως για το συμβολικό ποσό του 1/4 δολαρίου ανά έικρ (δηλαδή 6,18 σεντς ανά στρέμμα). Ο δεύτερος διευθυντής (1960 ως 1971) ήταν ο Νίκολας Μαγιάλ. Το 1982 ιδρύθηκε ο οργανισμός του NOAO προκειμένου να εξασφαλισθεί η διοίκηση 4 σημαντικών οπτικών αστεροσκοπείων: του Κιτ Πηκ, του Εθνικού Ηλιακού Αστεροσκοπείου (επίσης στο Κιτ Πηκ), του Σακραμέντο Πηκ στο Νέο Μεξικό και του Διαμερικανικό Αστεροσκοπείο του Σέρο Τολόλο στη Χιλή.
Το ποσοστό αίθριων και καθαρών νυκτών είναι 72%.
Ζόρδι Έβολε

Βιογραφία

Γεννημένος στο Κορνελιά ντε Λιοβρεγάτ, η μητέρα του είναι από τη Γρανάδα και ο πατέρας του από την Εξτρεμαδούρα. Σπούδασε Δημοσιογραφία στο Αυτόνομο Πανεπιστήμιο της Βαρκελώνης και ξεκίνησε να δουλεύει ως σπίκερ σε τοπικά παιχνίδια ποδοσφαίρου για το Ràdio Barcelona. Επίσης δούλεψε στα δελτία ειδήσεων του τηλεοπτικού καναλιού Telecinco και Cadena SER.

El Terrat

To 2000 εργάστηκε ως σεναριογράφος για την εκπομπή La Cosa Nostra του γνωστού καταλανού κωμικού Andreu Buenafuente στο καταλανικό κανάλι TV3. Από τότε ανήκει στην επιχειρηματική ομάδα παραγωγής θεάματος El Terrat. Συμμετείχε και στην ομώνυμη χιουμοριστική εκπομπή Buenafuente στο κανάλι La Sexta, από όπου κι έμεινε γνωστός με το παρατσούκλι El Follonero.

Salvados

Η δουλειά του στην εκπομπή Buenafuente του επέτρεψε να παρουσιάσει την δική του εκπομπή στο ίδιο κανάλι. Η εκπομπή ονομάστηκε Salvados (δηλ. "σωσμένοι") και παρότι στην πρώτη της σαιζόν αποτέλεσε μια κατεξοχήν θεματική εκπομπή (π.χ. περί Εκκλησίας, περί Ταυρομαχιών), με την έναρξη της δεύτερης σαιζόν ξεκίνησε η εβδομαδιαία της παρουσία. Σήμερα αποτελεί μια σημαντική αναφορά που επικεντρώνεται στα σύγχρονα προβλήματα της ισπανικής κοινωνίας.

Άλλα έργα

Πέραν της αρθρογραφίας του στην πολιτική εφημερίδα El Periódico και στην αθλητική El Mundo Deportivo, στις 23 Φεβρουαρίου του 2014 πρόβαλε το ψευδο-ντοκιμαντέρ Operación Palace που παρουσίασε το αποτυχημένο πραξικόπημα της 23 Φεβρουαρίου του 1981 ως εκ των προτέρων καθοδηγημένο από τους πολιτικούς της Ισπανίας της εποχής και τον βασιλιά, με σκοπό την οριστική σταθεροποίηση του νέου ισπανικού δημοκρατικού συστήματος.
Λουί ντε λα Μπουρντοναί

Βιογραφικά στοιχεία

Ο Λα Μπουρντοναί γεννήθηκε το 1795 στο νησί Λα Ρεϊνιόν του Ινδικού Ωκεανού. Έμαθε σκάκι το 1814 και άρχισε να παίρνει στα σοβαρά το παιχνίδι το 1818, όταν έπαιζε πλέον τακτικά στο Café de la Régence. Πήρε μαθήματα από τον Ζακ Φρανσουά Μουρέ, που ήταν και ο πρώτος του δάσκαλος και μέσα σε δύο χρόνια έγινε ένας από τους καλύτερους παίκτες του καφέ.
Ο Λα Μπουρντοναί αναγκάστηκε να κερδίσει τα προς το ζην ως επαγγελματίας παίκτης στο σκάκι, καθώς είχε σπαταλήσει την περιουσία του σε απερίσκεπτες συμφωνίες με γαίες.
Πέθανε αδέκαρος στο Λονδίνο το 1840, αφού αναγκάστηκε να πουλήσει όλα τα υπάρχοντά του, συμπεριλαμβανομένων των ενδυμάτων του, για να ικανοποιήσει τους πιστωτές του. Ο Τζωρτζ Ουώκερ φρόντισε να ταφεί σε κοιμητήριο του Λονδίνου (Kensal Green Cemetery) ακριβώς δίπλα στον παλιό αντίπαλό του Αλεξάντερ Μακντόνελ.
Διακριτικά σήματα στα Ναζιστικά στρατόπεδα συγκέντρωσης

Τα διακριτικά σήματα στα Ναζιστικά στρατόπεδα συγκέντρωσης, τα οποία ήταν συνήθως ανεστραμμένα τρίγωνα, χρησιμοποιούνταν στα στρατόπεδα συγκέντρωσης στις κατεχόμενες από τους Ναζιστές χώρες για να προσδιορίζουν το λόγο της φυλάκισης των κρατουμένων. Τα τρίγωνα αυτά φτιάχνονταν από ύφασμα και ράβονταν στα παλτό και στις μπλούζες των κρατουμένων. Αυτά τα υποχρεωτικά σήματα είχαν συγκεκριμένη σημασία που υποδηλωνόταν από το χρώμα και το σχήμα τους.
Τζόζεφ Τζον Τόμσον

Βιογραφία

Ο Τζόζεφ Τζον Τόμσον γεννήθηκε το 1856 στο Cheetham Hill του Μάντσεστερ, στην Αγγλία. Η μητέρα του, Έμμα Σουίντελς (Emma Swindells), ήταν από μια τοπική οικογένεια κλωστοϋφαντουργών. Ο πατέρας του, Τζόζεφ Τζέιμς Τόμσον, διέθετε βιβλιοπωλείο με βιβλία αρχαιολογικού περιεχομένου, το οποίο εί χε ιδρυθεί από τον προπάππο από τη Σκωτία. Είχε έναν αδελφό δύο χρόνια μικρότερό του, τον Φρέντερικ Βέρμον Τόμσον.
H πρώτη του εκπαίδευση ήταν σε ένα μικρό ιδιωτικό σχολείο, και έδειξε μεγάλο ταλέντο και ενδιαφέρον για την επιστήμη. Το 1870 έγινε δεκτός στο Όουενς Κόλετζ (Owens College). Η μικρή ηλικία του, 14 ετών, ήταν ασυνήθιστη για την εποχή. Οι γονείς του σχεδίαζαν να τον εγγράψουν ως μηχανικό στη Sharp-Stewart & Co., η οποία ήταν κατασκευάστρια μηχανών, αλλά τα σχέδια αυτά ματαιώθηκαν απότομα όταν ο πατέρας του πέθανε το 1873. Το 1876 πήγε στο Κολέγιο Τρίνιτι. Το 1880 έλαβε το πτυχίο του στα μαθηματικά και το 1883 το master. Το 1884 έγινε καθηγητής Φυσικής. Ένας από τους μαθητές του ήταν ο Έρνεστ Ράδερφορντ, ο οποίος ο οποίος αργότερα τον διαδέχθηκε. Το 1890 παντρεύτηκε την Ρόουζ Ελίζαμπεθ Πέιτζετ (Rose Elisabeth Paget), κόρη του Σερ Τζορτζ Έντουαρντ Πέιτζετ (Sir George Edward Paget, KCB), γιατρού και στη συνέχεια καθηγητή Φυσικής στο Κέιμπριτζ. Απέκτησε μαζί της ένα γιο, τον Τζορτζ Τόμσον, και μια κόρη. Μία από τις μεγαλύτερες συμβολές του Τόμσον στην σύγχρονη επιστήμη ήταν ενός εξαιρετικά ταλαντούχου καθηγητή, καθώς επτά από τους μαθητές του και ο γιος του κέρδισαν Βραβείο Νόμπελ στη Φυσική. Ο γιος του κέρδισε το Βραβείο Νόμπελ το 1937 για την απόδειξη των κυματοειδών ιδιοτήτων των ηλεκτρονίων.
Τιμήθηκε με το βραβείο Νόμπελ το 1906, «ως αναγνώριση για τη συμβολή του στις θεωρητικές και πειραματικές εργασίες επί της ηλεκτρικής αγωγιμότητας των αερίων». Έγινε ιππότης (σερ) το 1908 και έγινε δεκτός στο Τάγμα της Τιμής (Order of Merit) το 1912. Το 1918 έγινε Διευθυντής του Κολεγίου Τρίνιτι στο Κέιμπριτζ, όπου παρέμεινε μέχρι τον θάνατό του. Πέθανε στις 30 Αυγούστου 1940 και τάφηκε στο Αβαείο του Γουέστμινστερ, κοντά στον Νεύτωνα.
Ο Τόμσον εκλέχθηκε μέλος της Βασιλικής Εταιρείας στις 12 Ιουνίου 1884 και στη συνέχεια πρόεδρος της Βασιλικής Εταιρείας το 1915-1920.

Οι έρευνές του

Μέχρι το 1897 οι επιστήμονες θεωρούσαν ότι τα άτομα ήταν αδιαίρετα, αλλά ο Τόμσον απέδειξε ότι έκαναν λάθος, όταν ανακάλυψε ότι τα άτομα περιέχουν σωματίδια που είναι γνωστά ως ηλεκτρόνια. Ο Τόμσον τα ανακάλυψε όταν έκανε πειράματα σχετικά με τις ιδιότητες των καθοδικών ακτίνων. Ο Τόμσον διαπίστωσε ότι οι ακτίνες μπορούν να εκτρέπονται από ηλεκτρικό πεδίο (εκτός από μαγνητικό πεδίο, πράγμα το οποίο ήταν ήδη γνωστό). Κατέληξε στο συμπέρασμα ότι αυτές οι ακτίνες δεν ήταν κύματα, αλλά απαρτίζονταν από πολύ ελαφρά αρνητικά φορτισμένα σωματίδια, που ονόμασε «κύτταρα» (αργότερα θα μετονομάζονταν σε ηλεκτρόνια από άλλους επιστήμονες).
Χόρχε Μπερμούδες

Καριέρα

Ο Χόρχε Μπερμούδες έχει παίξει σε αρκετές ομάδες της Κολομβίας μεταξύ των οποίων είναι οι: Ντεπόρτες Κιντίο (81 εμφανίσεις, 0 γκολ),  Αμέρικα δε Κάλι (156 εμφανίσεις, 8 γκολ), Ντεπορτίβο Κεβέδο (12 εμφανίσεις, 0 γκολ), Ντεπορτίβο Περέιρα (23 εμφανίσεις, 2 γκολ), Ιντεπεντιέντε Σάντα Φε (16 εμφανίσεις, 4 γκολ). 
Εκτός από τις ομάδες της Κολομβίας, ο Χόρχε Μπερμούδες έχει αγωνιστεί και σε αρκετές ομάδες άλλων χωρών όπως: στην πορτογαλική  Μπενφίκα (27 εμφανίσεις, 1 γκολ), στην Μπόκα Τζούνιορς της Αργεντινής (119 εμφανίσεις, 12 γκολ), στον Ολυμπιακό Πειραιώς από την Ελλάδα (9 εμφανίσεις, 1 γκολ), στη  Νιούελς Ολντ Μπόις της Αργεντινής (27 εμφανίσεις, 2 γκολ) και στη Μπαρτσελόνα ΣΚ του Εκουαδόρ (16 εμφανίσεις, 0 γκολ)
Κατά τη διάρκεια της θητείας του στην Μπόκα Τζούνιορς, ο Χόρχε Μπερμούδες κατέκτησε τα πρωταθλήματα Αργεντινής του 1998, του 1999 και του 2000.
Επίσης, με τη φανέλα του Ολυμπιακού κατέκτησε δύο Πρωταθλήματα Ελλάδος (2002, 2003)

Διεθνείς συμμετοχές

Από το 1995 έως το 2001 έχει χριστεί 56 φορές διεθνής με την Εθνική ομάδα της Κολομβίας. Επίσης, ήταν σημαντικό μέλος της εθνικής ομάδας της χώρας του, στο Μουντιάλ του 1998.

Προπονητική καριέρα

Ο Χόρχε Μπερμούδες ξεκίνησε την ποδοσφαιρική του καριέρα στην ΣΝ Αμέρικα δε Κάλι, ομάδα από την Κολομβία, στην οποία είχε υπηρετήσει ως ποδοσφαιριστής για περίπου 6 χρόνια. Ωστόσο κάποια ανεπιτυχή αποτελέσματα τον οδήγησαν εκτός ομάδας το καλοκαίρι του 2010. 
Στις 22 Σεπτεμβρίου του ίδιου έτους, ο Μπερμούδες ανέλαβε χρέη προπονητή στην αργεντίνικη Ντεφένσα ι Χουστίσια.
Τσανταρλή Καρά Χαλίλ Χαϊρεντίν Πασάς

Θητεία ως μεγάλος βεζίρης

Ξεκίνησε τη σταδιοδρομία του ως στρατιωτικός. Ενώ κατείχε το επίζηλο αξίωμα του καζασκέρη, δηλ. του ανώτατου στρατοδίκη, ο Μουράτ Α' τον διόρισε επικεφαλής του συμβουλίου των βεζίρηδων (του υπουργικού συμβουλίου, τηρουμένων των σύγχρονων αναλογιών).
Οι περισσότερες πηγές αποδίδουν στον Καρά Χαλίλ τη συγκρότηση του σώματος των Γενιτσάρων. Είτε αυτό είναι ακριβές είτε όχι, σίγουρα ήταν αυτός που εμπνεύστηκε για τη στελέχωσή του τον ντεβσιρμέ, ήτοι την υποχρεωτική στρατολόγηση ανηλίκων από χριστιανικές οικογένειες (παιδομάζωμα). Σκοπός του ήταν να αποκλείσει τους ομοεθνείς του - και τις πιθανές συνωμοσίες των οικογενειών τους - από το νέο σώμα, αφού οι Γενίτσαροι εκτός από πεζικό στον πόλεμο, θα αποτελούσαν την επίσημη σωματοφυλακή του σουλτάνου.
Είχε επίσης ηγετική συμμετοχή στις εκστρατείες του Μουράτ Α' στη Δύση. Επί της εποχής του οριστικοποιήθηκε η οθωμανική εξουσία στην Ανατολική Θράκη (μάλιστα η πρωτεύουσα της αυτοκρατορίας μεταφέρθηκε στην Αδριανούπολη) και προσαρτήθηκαν τμήματα της Μακεδονίας και της νότιας Βουλγαρίας.
Πέθανε στις Σέρρες, στις 22 Ιανουαρίου 1387. Τα είκοσι δύο χρόνια της θητείας του συνιστούν το μεγαλύτερο διάστημα παραμονής στη θέση του μεγάλου βεζίρη.
Τράπεζα της Εσθονίας

Η Τράπεζα της Εσθονίας (εσθονικά: Eesti Pank) είναι η κεντρική τράπεζα της Εσθονίας και μέλος της οργάνωσης Ευρωσύστημα των κεντρικών τραπεζών της ζώνης του ευρώ. Η τράπεζα της Εσθονίας ανήκει επίσης στο ευρωπαϊκό σύστημα κεντρικών τραπεζών. Μέχρι το 2010, η τράπεζα εξέδιδε το πρώην εσθονικό νόμισμα, την κορόνα. Ο σημερινός κυβερνήτης της τράπεζας της Εσθονίας είναι ο Άρντο Χάνσον, μέλος της Διευθύνουσας Επιτροπής της Ευρωπαϊκής Κεντρικής Τράπεζας.

Ιστορικά στοιχεία

Η τράπεζα ιδρύθηκε στις 24 Φεβρουαρίου 1919 από την προσωρινή κυβέρνηση της Εσθονίας, έπειτα από την ανεξαρτησία της. Δύο έτη αργότερα, η Τράπεζα της Εσθονίας έγινε η Εθνική Τράπεζα της χώρας και αρμόδια για την έκδοση του εσθονικού μάρκου.
Το 1927, σύμφωνα με τη νέα νομοθεσία, η εσθονική τράπεζα έγινε μια ανεξάρτητη κεντρική τράπεζα έκδοσης χαρτονομισμάτων, με περιορισμένες λειτουργίες. Στα κύρια καθήκοντα της τράπεζας παρέμεινε η εγγύηση της αξίας των χρημάτων μέσω της κυκλοφορίας νομίσματος και μέσω της ρύθμισης και του κανονισμού του βραχυπρόθεσμου πιστωτικού όγκου. Μέσω της πώλησης των κυβερνητικών χρεογράφων, η τράπεζα εξελίχθηκε σε μια μετοχική τράπεζα.
Ένα διεθνές δάνειο 1,35 εκατομμυρίων στερλινών συμπλήρωσε τα αποθέματα ξένου νομίσματος, με την εσθονική τράπεζα να λαμβάνει ένα εκατομμύριο στερλίνες. Τα αποθέματα χρυσού και ξένου νομίσματος του υπουργείου οικονομικών μεταφέρθηκαν, επίσης, στην κεντρική τράπεζα. Το σταθερό κεφάλαιο της τράπεζας αυξήθηκε από τις 2,5 εκατομμύρια κορόνες στα 5 εκατομμύρια. Με τη σοβιετική εισβολή, το 1940, η εσθονική τράπεζα εθνικοποιήθηκε με την ονομασία «Εσθονική Δημοκρατική Υπηρεσία της Κρατικής Τράπεζας της Σοβιετικής Ένωσης». Με την εθνικοποίηση και την εισαγωγή του ρωσικού ρουβλιού ως επίσημο νόμισμα, η τράπεζα έχασε ένα μεγάλο μέρος των λειτουργιών της.
Η Τράπεζα της Εσθονίας επανιδρύθηκε την 1η Ιανουαρίου 1990, μετά από ένα διάστημα 50 ετών παύσης της λειτουργίας της ως κεντρικής τράπεζας της χώρας. Τα νέα χαρτονομίσματα έφθασαν στην Εσθονία τον Απρίλιο του 1992. Η εσθονική κορώνα συνδέθηκε με το γερμανικό μάρκο, προκειμένου να εξασφαλιστεί η σταθερότητά του.
Με την εισαγωγή του ευρώ την 1η Ιανουαρίου 2011, η Τράπεζα της Εσθονίας έγινε μέλος του Ευρωσυστήματος, του συστήματος δηλαδή των κεντρικών τραπεζών της ευρωζώνης. Μερικές από τις λειτουργίες της τράπεζας πέρασαν στην αρμοδιότητα της Ευρωπαϊκής Κεντρικής Τράπεζας, ενώ άλλες λειτουργίες, όπως η ιδιότητα μέλους στο ευρωπαϊκό σύστημα των κεντρικών τραπεζών, παρέμειναν.
Εποχή του Σιδήρου

Η εποχή του σιδήρου στην Μικρά Ασία

Στην Μικρά Ασία η εποχή του σιδήρου συνδέεται με τους Χετταίους, ένα ινδοευρωπαϊκό φύλο που ήλθε μάλλον από τον Καύκασο και έφερε μαζί του την τέχνη επεξεργασίας του σιδήρου. Οι Χετταίοι που άκμασαν από τον 17ο μέχρι τον 12ο π.Χ. αιώνα ήταν οι μόνοι που ήξεραν να επεξεργάζονται τον σίδηρο και κρατούσαν την τέχνη αυτή μυστική κάνοντας το βασίλειό τους πανίσχυρο. 
Με την παρακμή των Χετταίων η τέχνη του σιδήρου διαδόθηκε σε όλη την ανατολή και στην Μεσόγειο.

Η εποχή του σιδήρου στην Ελλάδα

Η εποχή του σιδήρου στην Ελλάδα αρχίζει τον 11ο και φτάνει μέχρι τον 8ο π.Χ. αιώνα. Συνοδεύεται με την πτώση του Μυκηναϊκού πολιτισμού της εποχής του χαλκού.
Μετόχι Αγίου Θωμά Αιτωλοακαρνανίας

Ιστορία

Στα βορειοδυτικά του χωριού βρίσκεται η αρχαία αιτωλική πόλη της Αλίκυρνας που χρονολογείται στον 4ο π.Χ. αιώνα. για την οποία γίνεται απλή αναφορά στο όνομά της στις αρχαίες πηγές. Ο Στράβωνας την αναφέρει ως κώμη και την τοποθετεί μετά την Πλευρώνα ενώ αναφέρει ότι απείχε 30 στάδια απόσταση από την αρχαία Καλυδώνα αναφέροντας επίσης ότι επρόκειτο για παραλιακή πόλη. Ο Πλίνιος απεναντίας αναφέρει ότι βρισκόταν στην ενδοχώρα. Με βάση τις πηγές αυτές οι περισσότεροι μελετητές θεωρούν ότι η αρχαία Αλίκυρνα βρίσκεται στο λόφο "Χίλια Σπίτια" κοντά στον οικισμό του Αγίου Θωμά, όπου σώζονται ερείπια μικρού οχυρωματικού περιβόλου. Η αρχαιολογική σκαπάνη έφερε στο φως την αρχαία Αλίκυρνα κατά τη διάρκεια κατασκευής της Ιονίας Οδού.
Καθεδρικός ναός της Αγίας Σοφίας (Λονδίνο)

Ιστορία

Υπήρξε η τρίτη ελληνορθόδοξη εκκλησία στο Λονδίνο, καθώς οι παλαιότερες -η αρχαιότερη ήταν ο παλιός ναός της Κοιμήσεως της Θεοτόκου- δεν ήταν σε θέση να καλύψουν τον αριθμό των ορθοδόξων πιστών οι οποίο αυξήθηκαν ιδιαίτερα κατά τον 19ο αιώνα.
Είναι σχεδιασμένη κατά τα αρχιτεκτονικά πρότυπα της βυζαντινής αναβίωσης και η κατασκευή της εκκλησίας έγινε υπό την επίβλεψη οργανωτικής επιτροπής η οποία αποτελούνταν από Έλληνες του Λονδίνου, τον Εμμανουήλ Μαυροκορδάτο, Κωνσταντίνο Αλέξανδρο Ιωνίδη, Σοφοκλή Κωνσταντινίδη, Πέτρο Ροδοκανάτση, Παρασκευά Σεχιάρη, και τον Δημήτριο Σκυλίτση, καθώς και τον Βρετανό δικηγόρο Έντουιν Φρέσφιλντ. Εντός τριών ετών, συγκεντρώθηκε το ποσό των 50.000 λιρών Αγγλίας από δωρεές της εύπορης ελληνικής κοινότητας η οποία είχε στις τάξεις της πολλούς Έλληνες τραπεζίτες και εφοπλιστές. Ο θεμέλιος λίθος τοποθετήθηκε τον Ιανουάριο του 1878 από τον Ευστράτιο Ράλλη, και η πρώτη λειτουργία τελέστηκε στις 1 Ιουνίου του 1879. 
Το 1922, ο Οικουμενικός Πατριάρχης Κωνσταντινουπόλεως επέλεξε την εκκλησία της Αγίας Σοφίας στο Λονδίνο ως την έδρα της αρχιεπισκοπής Θυατείρων και Μεγάλης Βρετανίας για όλους τους ορθοδόξους των βρετανικών νήσων και της Μάλτας. Κατά την διάρκεια του Β´ Παγκοσμίου Πολέμου πλήγηκε κατά την διάρκεια των βομβαρδισμών του Λονδίνου και επισκευάστηκε μετέπειτα. Από το 2006 λειτουργεί μουσείο στον υπόγειο χώρο της εκκλησίας.
Κωνσταντίνος Καραϊωάννης

Βιογραφικά στοιχεία

Γεννήθηκε στα Τρίκαλα στα μέσα του 18ου αιώνα και σπούδασε ιατρική στο Πανεπιστήμιο της Νάπολης. Υπήρξε αρχίατρος στα ανάκτορα του Ηγεμόνα της Μολδαβίας Γρηγορίου Γ΄ Γκίκα μεταξύ 1764 και 1769. Παράλληλα ασχολήθηκε με την οργάνωση των ελληνικών σχολείων της περιοχής με βάση τα ευρωπαϊκά πρότυπα της εποχής και δίδαξε στη Σχολή του Ιασίου. Όταν καθαιρέθηκε, μετέβη στη Ρωσία και μετέπειτα στα Ιωάννινα, όπου εξάσκησε το ιατρικό επάγγελμα, «εκτιμώμενος υπό πάντων, Ελλήνων και Τούρκων». Χαρακτηριστικά, όταν ο Πασάς της Λάρισας ασθένησε βαριά, κρίθηκε απαραίτητη η μετάβαση του Καραϊωάννη στη Λάρισα για να τον θεραπεύσει. Υπήρξε ένας από τους πλέον διακεκριμένους ιατροφιλοσόφους της εποχής του.
Κατά τη διάρκεια του βίου του ο Καραϊωάννης έγραψε δύο συγγράμματα, τα Σύνοψις Λογικής και Γραμματική (1796). Πέθανε στη γενέτειρα του.
My Son Marshall, My Son Eminem

Περιγραφή

Το βιβλίο περιλαμβάνει όλη τη ζωή της Nelson και τα προβλήματά της με τον Eminem να μεγαλώνει και να έρχεται αντιμέτωπος με τη φήμη. Σύμφωνα με αυτήν, η πλευρά της ιστορίας του Eminem είναι γεμάτη ψέματα που είπε ώστε να γίνει επιτυχημένος ράπερ. Παρ' όλα αυτά, λέει ότι δεν είναι θυμωμένη με τον γιο της. Αναφέρει επίσης στο βιβλίο της πως μήνυσε τον γιο της το 2000 για δυσφήμιση να σταματήσει την άσκηση δικαιώματος κατασχέσεως εξ υποθήκης στο σπίτι της.
Στόχος της Nelson με τη συγγραφή του βιβλίου ήταν να δείξει την δική της πλευρά της ιστορίας σχετικά με το πρόβλημά της με τον Eminem. Δήλωσε ότι "μετανιώνει που έμενε σιωπηλή καθώς ο Em καλλιέργησε την δημόσια περσόνα ενός ανθρώπου που κατοικεί σε τροχόσπιτο με μια τρελή άνεργη μαμά."
Το βιβλίο έχει φωτογραφίες της Nelson με τον Eminem, και ποιήματα και στίχους γραμμένους από τον Eminem που ήταν σπάνια ή δεν είχαν δει το φως της δημοσιότητας ποτέ πριν.

Νομικά προβλήματα

Η Nelson μηνύθηκε μια βδομάδα πριν την κυκλοφορία του βιβλίου στις Ηνωμένες Πολιτείες. Σύμφωνα με τον άντρα που μήνυσε την Nelson, τον Neal Alpert, αυτός την βοήθησε με το βιβλίο, και σύμφωνα με ένα συμβόλαιο του 2005 με την Nelson, θα έπρεπε να είχε λάβει το 25 τοις εκατό των κερδών.

Αποδοχή

Ο Nathan Rabin του AV Club είπε ότι το βιβλίο της "στερείται σχεδόν διεστραμμένα την ειρωνεία, το χιούμορ και την αυτο-υποτίμηση που διαπερνά τη μουσική του γιου της." Μια κριτική από το Publishers Weekly λέει ότι "αν και μπορεί να είναι δυσκολο για τους αναγνώστες να αποδεχτούν τους ισχυρισμούς της Debbie πως δεν έχει εκμεταλλευτεί ποτέ τον γιό της, στις σελίδες ενός βιβλίου που τα λέει όλα γι' αυτόν, το πορτραίτο της Nelson για τον γιό της είναι τεταμένο αλλά συμπαθητικό.''
Ο Mike Sweeney του New Statesman τοποθέτησε το βιβλίο μεταξύ των πέντε πιο αμφιλεγόμενων απομνημονευμάτων.
Αλεξανδρινό

Ιστορία εθίμου

Το έθιμο αυτό προέρχεται από τις ΗΠΑ όταν, πριν 200 περίπου χρόνια  ο πρώτος πρέσβης της Αμερικής στο Μεξικό Joel Poinsett έφερε το φυτό αυτό μαζί του από τη νότια Αμερική κατά την περίοδο των Χριστουγέννων. Έτσι σιγά σιγά το Αλεξανδρινό θεωρήθηκε ως το «κλασσικό» φυτό των Χριστουγέννων.
Μπιλ Γκόλντμπεργκ

Παλαιστική καριέρα

Ο "Γκόλντμπεργκ" (με αυτό το όνομα εμφανίζεται στα ρινγκ), έχει περάσει από τις δύο πιο μεγάλες εταιρείες της επαγγελματικής πάλης όλων των εποχών. Το WCW και το WWE. Είναι διάσημος για το εντυπωσιακό αήττητο σερί του (173 νίκες - 0 ήττες) σε αγώνες ένας εναντίον ενός, που έχει γίνει επίσημο από πολλούς και από άλλους είναι αμφισβητούμενο. Έχει κατακτήσει δύο φορές τον Παγκόσμιο τίτλο, μια του WCW και μια του WWE. Είναι πρωταθλητής του Ομαδικού Πρωταθλήματος WCW μια φορά με τον Μπρετ Χαρτ και έχει κατακτήσει μια φορά το Πρωτάθλημα WWE Ηνωμένων Πολιτειών. Με την επαγγελματική πάλη, ασχολήθηκε από 1997 έως το 2004.
Στις 17 Οκτωβρίου 2016 έκανε την μεγάλη επιστροφή στο WWE έπειτα απο 12 χρόνια, έπειτα από πρόκληση που δέχτηκε από τον Μπροκ Λέσναρ. Οι δυο τους ήρθαν αντιμέτωποι στο Survivor Series στις 20 Νοεμβρίου 2016 με τον Γκόλντμπεργκ να φεύγει νικητής σε διάστημα μόλις 2 λεπτών.

Καριέρα στο ράγκμπι

Πριν ασχοληθεί με την πάλη, ήταν παίκτης του ράγκμπι, ένα σπορ πολύ διαδεδομένο στην Αμερική. Από το 1990 έως το 1995, αγωνίστηκε ως αμυντικός. Ήταν ιδιαίτερα ταλαντούχος, αλλά λόγω ενός τραυματισμού δεν κατάφερε να αγωνιστεί σε υψηλό επίπεδο, ενώ ο ίδιος δεν είχε στόχο να πετύχει στο συγκεκριμένο άθλημα.

Ηθοποιία και άλλα

Η καριέρα ως ηθοποιός ξεκίνησε στα τέλη της δεκαετίας του 1990, το 1998-1999. Έχει παίξει σε πάρα πολλές ταινίες και σειρές της τηλεόρασης. Συνήθως υποδύεται μικρούς ρόλους, ρόλους κομπάρσου, αλλά έχει περάσει και από πρωταγωνιστής. Εκτός της ηθοποιίας, έχει ασχοληθεί και με τον σχολιασμό αγώνων μεικτών πολεμικών τεχνών. Ο ίδιος έχει δηλώσει ότι αν ήταν μικρότερος σε ηλικία, θα ήθελε μια καριέρα στις μεικτές πολεμικές τέχνες.

Προσωπική ζωή

Γεννήθηκε στην Τάλσα της Οκλαχόμα. Η μητέρα του ήταν βιολονίστα και ασχολιόταν με την κηπουρική, ενώ ο πατέρας του γυναικολόγος και μαιευτήρας. Οι δυο τους δεν τα πήγαιναν καλά για πολλά χρόνια έως ότου χώρισαν. Το 2006, ο πατέρας του Γκόλντμπεργκ, έφυγε από την ζωή. Ο Μπίλι έχει ασπαστεί τον Ιουδαϊσμό και δηλώνει περήφανος που είναι Εβραίος. Στις 10 Απριλίου του 2005, παντρεύτηκε την Ουάντα Φέρατον. Μαζί έχουν έναν γιο με το όνομα Κέιτζ.

Φιλανθρωπίες και επιχειρηματικότητα

Ο Γκόλντμπεργκ, είναι φιλόζωος και κάθε χρόνο συνδράμει ποσό και κάνει αγώνες για την προστασία των ζώων. Επίσης, συμμετέχει σε πρόγραμμα για την βοήθεια ανθρώπων με καρκίνο και κάθε χρόνο δίνει το παρών σε αγώνα ράγκμπι, με τα έσοδα να πηγαίνουν σε σκοπούς για το αντικαρκινικό πρόγραμμα. Στην ιδιοκτησία του, έχει γυμναστήρια διαφόρων πολεμικών τεχνών, ενώ τέλος είναι συλλέκτης παλαιών αυτοκινήτων που είναι αντίκες.
Γιαροπόλκ Ιζιασλάβιτς

Βιογραφία

Ήταν γιος τού Ιζιασλάβ Α΄ πρίκγιπα τού Τουρόβ, Νόβγκοροντ & βασιλιά της Ρουθηνίας και της Γκέρτρουντε των Πιάστ, κόρης τού Μιέζκο Β΄ Λάμπερτ της Πολωνίας.
Αναφέρεται σε παπικά έγγραφα από το 1070, όχι όμως σε ρωσικά ως το 1078, οπότε απεβίωσε ο πατέρας του. Κατά την εξορία τού πατέρα του  τη δεκαετία τού 1070, ενεργούσε στο όνομα τού πατέρα του, προσπαθώντας να κερδίσει την εύνοια των βασιλέων της Γερμανίας και της παπικής Αυλής τού Γρηγορίου Ζ΄. Ο πατέρας του επέστρεψε το 1077 στο Κίεβο και ο Γιαροπόλκ τον ακολούθησε.
Όταν ο Ιζιασλάβ Α΄ απεβίωσε, ο Γιαροπόλκ ορίστηκε πρίγκιπας της Βολινίας και του Τουρόβ το 1078 από τον θείο του Βσέβολοντ Α΄ νέο μεγάλο πρίγκιπα του Κιέβου. Ως το 1085 είχε έρθει σε εχθρότητα με τον θείο του και κατ' επέκταση με τον γιο εκείνου Βλαδίμηρο Β΄ Μονομάχο, ο οποίος τον ανάγκασε να διαφύγει στην Πολωνία, χώρα της μητέρας του. Επέστρεψε το 1086 και έκανε ειρήνη με τον Μονομάχο, αλλά το ίδιο έτος, καθώς ταξίδευε προς το Ζβενίγκοροντ, δολοφονήθηκε. Οι πηγές των Ρως τον θυμούνται ως υπερβολικά ευλαβή και γενναιόδωρο προς την Εκκλησία· έχει αναγνωριστεί ως άγιος της Ανατολικής Ορθοδόξου Εκκλησίας.
Κυβέρνηση Εμμανουήλ Τσουδερού 1941

Η διοίκηση της Ελλάδας όσο η κυβέρνηση ήταν στην εξορία

Κατά τη διάρκεια της εξόριστης Κυβέρνησης Τσουδερού, στην Ελλάδα οι κατακτητές εγκατέστησαν τις κυβερνήσεις: Κυβέρνηση Γεωργίου Τσολάκογλου 1941, Κυβέρνηση Κωνσταντίνου Λογοθετόπουλου 1942 και την Κυβέρνηση Ιωάννη Ράλλη 1943, ενώ στις 10 Μαρτίου 1944 το ΕΑΜ εγκαθίδρυσε Πολιτική Επιτροπή, την Κυβέρνηση του βουνού Ευριπίδη Μπακιρτζή 1944 για τη διοίκηση των περιοχών που δεν ήταν κάτω από τον έλεγχο των δυνάμεων κατοχής.
Κολλέμβολα

Περιγραφή

Τα κολλέμβολα φυσιολογικά έχουν μήκος μικρότερο από 6 χιλιοστά, έχουν έξι ή λιγότερα κοιλιακά τμήματα και έχουν μια σωληνοειδή απόφυση (το κολλοφόρο ή κοιλιακός σωλήνας) με κολλώδη κυστίδια, η οποία προβάλλει από το πρώτο κοιλιακό τμήμα. Τα ποδουρόμορφα και αντομοβρυόμορφα έχουν πολύ επίμηκες σώμα, ενώ τα συμφυπλέονα και τα νεελιπλέον έχουν σφαιρικό σώμα. Τα κολλέμβολα δεν έχουν τραχειακό αναπνευστικό σύστημα, με αποτέλεσμα η αναπνοή να γίνεται μέσω πόρων, με την εξαίρεση των σμινθουριδών, οι οποίες διαθέτουν ένα αδρό, αλλά πλήρως λειτουργικό, τραγχειακό σύστημα.
Τα περισσότερα είδη διαθέτουν μια κοιλιακή απόφυση η οποία μοιάζει με διχαλωτή ουρά, το δικρανίδιο, η οποία διπλώνει κάτω από το σώμα και μπορεί να χρησιμοποιήθει ως έμβολο ώστε να ζώο να πραγματοποιήσει άλμα όταν κινδυνεύει. Κρατείται από τάση από μια μικρή δομή, τον καδίσκο, και όταν απελευθερώνεται, χτυπά στο έδαφος, με αποτέλεσμα το κολλέμβολο να εκτοξευθεί στον αέρα. Όλο αυτό λαμβάνει χώρα σε λιγότερο από 18 χιλιοστά του δευτερολέπτου.
Τα κολλέμβολα έχουν την ικανότητα να μειώνουν το βάρος του σώματός τους μέχρι και 30% σε κάθε έκδυση αν η θερμοκρασία είναι αρκετά υψηλή. Η συρρίκνωση είναι γενετικά προκαθορισμένη. Καθώς οι θερμότερες συνθήκες αυξάνουν τους μεταβολικούς ρυθμούς και τις ανάγκες για ενέργεια, η μείωση του μεγέθους είναι πλεονέκτημα για την επιβίωσή τους.